MFC เปิดกองใหม่ลงทุนหุ้น 35 บริษัททั่วโลก
เอ็มเอฟซี ขายกองทุน I-35 STAR ลงทุนหุ้น 35 บริษัททั่วโลก
19 มี.ค. 2553

เอ็มเอฟซี ขายกองทุน I-35 STAR ลงทุนหุ้น 35 บริษัททั่วโลก
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน (บลจ.)  เอ็มเอฟซี กล่าวว่า เอ็มเอฟซีเสนอขายกองทุนเปิดเอ็มเอฟซี อินเตอร์เนชั่นแนล 35 สตาร์ ฟันด์ หรือ I-35 STAR มูลค่าโครงการ 1,000 ล้านบาท โดยจะคัดเลือกหุ้นเด่นจากตลาดหลักทรัพย์ทั่วโลกประมาณ 35 ตัว ซึ่งเป็นตลาดหลักทรัพย์ที่มีหลักทรัพย์จดทะเบียนเป็นจำนวนมากและมีปริมาณการซื้อขายหลักทรัพย์สูง และคัดเลือกหลักทรัพย์โดยการวิเคราะห์ผลประกอบการของบริษัท พื้นฐานคุณภาพ และสภาพคล่องของหลักทรัพย์
ตัวอย่างหุ้นที่อาจเข้าไปลงทุนได้แก่ ExonMobil, Novartis, Microsoft (การลงทุนในบริษัทที่อ้างถึงอาจมีการเปลี่ยนแปลงตามความเหมาะสม) นอกจากนี้แล้ว ยังอาจลงทุนในหลักทรัพย์ประเภทตราสารทุนอื่นๆ รวมถึงสัญญาซื้อขายล่วงหน้า (Derivatives) เพื่อเพิ่มประสิทธิภาพในการบริหารกองทุนและลดความเสี่ยงโดยขึ้นอยู่กับดุลยพินิจของผู้จัดการกองทุน ทั้งนี้ กองทุนเปิด I-35 STAR จะมีการบริหารกองทุนเชิงรุก เพื่อสร้างโอกาสรับผลตอบแทนที่ดี
กองทุนดังกล่าวเหมาะสำหรับนักลงทุนที่ต้องการแสวงหาโอกาสที่ดีจากการลงทุนในตลาดหลักทรัพย์ทั่วโลก จากการลงทุนในหลักทรัพย์ที่มีปัจจัยพื้นฐานดีและมีความผันผวนต่ำ โดยสามารถรับความเสี่ยงจากการลงทุนได้ในระดับสูง และสามารถลงทุนได้ในระยะปานกลางถึงระยะยาว ซึ่งผลตอบแทนที่ได้จากการลงทุน (Capital Gain) จากกองทุนเปิด I-35 STAR จะได้รับยกเว้นภาษีอีกด้วย
ทั้งนี้ กองทุนดังกล่าวออกมาในโอกาสที่เอ็มเอฟซีซึ่งเป็นบริษัทหลักทรัพย์จัดการกองทุนแห่งแรกของไทย ได้ดำเนินธุรกิจครบรอบ 35 ปี